Drie vas ná plaasaanval in BethlehemVuurwapen en ammunisie in Clarens gevind (Foto: SAPD) Drie persone, ŉ vrou en twee mans tussen 28 en 31 jaar oud, sal binnekort in die Clarens-landdroshof in die Vrystaat verskyn op aanklag van die besit van ŉ onwettige vuurwapen en ammunisie. Kapt. Zweli Mohobeleli, woordvoerder van die polisie, het gesê lede van die sigbarepolisiëringseenheid in Clarens het reageer op ŉ wenk en Maandag ŉ huis in Khubetswana besoek waar ŉ vuurwapen gevind is. “Tydens die soektog is ammunisie in een van die verdagtes se skoene gevind.” Beamptes vermoed dat die verdagtes verbind kan word met ŉ aanval op 14 Desember op ŉ plaas naby Bethlehem. “ŉ 38-jarige man het saam met ŉ vriend in die huis gesit toe hy omstreeks 20:00 gehoor het hoe iemand hom roep. Hy het buite gaan ondersoek instel en ŉ onbekende persoon het hom geskiet. Die aanvaller het in die donker gevlug en ontsnap.” Die polisie ondersoek ŉ saak van poging tot moord in die verband. Genl.maj. Jan Tsotetsi het gesê hy is dankbaar dat nog ŉ vuurwapen verwyder is uit die hande van iemand wie se enigste doel is om te beroof, te verkrag en te moor.